ક્ષિતિજે તેમને ઉભા રાખ્યા અને બે ઘડી તેને જોઇ રહ્યો અને ત્યાં જ તેની નજર થોડે દૂર એક ટેન્ટ પર પડી , જેના પર રેડક્રોસનો સિમ્બોલ હતો, અને તેણે પેલા ને પુછ્યું, “અહીં જ ટેન્ટ છે, તો પછી તેને લઇ જવાની શું જરૂર છે ?” પેલા ચાર માં થી કોઇ જવાબ આપે, એ પહેલા પાછળથી એક મીલીટરી ડ્રેસ માં ક્ષિતિજની જ ઉમર ની એક સ્ત્રી આવી, અને કહ્યું, “ક્ષિતિજ, તને ખબર તો છે, એ ટેન્ટ માં આપણે જોઇએ તેવી કોઇ સગવડ નથી. (સૈનિક તરફ વળીને) હવે જલદી તેને પાસ કરી દો. ક્ષિતિજે જોયું કે ઉપર હેલીકોપ્ટરમાંથી દોરડા પર એક માણસ લટકીને નીચે આવ્યો અને જમીન પર પગ મુક્યા વગર પેલી છોકરીને ઉંચકીને પાછો જતો રહ્યો. અને હેલીકોપ્ટર ઉડીને ચાલ્યું ગયું. ક્ષિતિજને આર્શ્ચય થયું કે આટલો સાફ સપાટ પહોળો કિનારો હોવા છતાં હેલીકોપ્ટર નીચે કેમ નહીં ઉતર્યુ હોય.